62020CJ0564
BREITHIÚNAS NA CÚIRTE (an Séú Dlísheomra)
10 Feabhra 2022 (
*1
)
(Tarchur chun réamhrialú – An comhbheartas iascaigh – Rialachán (CE) Uimh. 1224/2009 – Córas rialaithe – Airteagal 33(2)(a) agus Airteagal 34 – Gabhálacha agus iarracht iascaireachta a thaifeadadh – Faisnéis maidir le líon gliomach na hIorua arna ngabháil a chur chuig an gCoimisiún Eorpach – An fhéidearthacht sonraí eile seachas iad siúd sa logleabhar iascaireachta a úsáid – Modh réasúnta agus bailí ó thaobh na heolaíochta de chun próiseáil agus fíorú a dhéanamh ar shonraí – Iascaigh a dhúnadh)
I gCás C-564/20,
IARRAIDH ar réamhrialú faoi Airteagal 267 CFAE ón gCúirt Uachtarach (Éire), trí bhreith an 20 Deireadh Fómhair 2020, a fuarthas ag an gCúirt an 21 Deireadh Fómhair 2020, sna himeachtaí
PF,
MF
v
An tAire Talmhaíochta, Bia agus Mara,
An tÚdarás um Chosaint Iascaigh Mhara,
tugann AN CHÚIRT (an Séú Dlísheomra),
agus í comhdhéanta mar seo a leanas: L. Bay Larsen, Leas-Uachtarán na Cúirte, ag feidhmiú mar Uachtarán an Séú Dlísheomra, N. Jääskinen (Rapóirtéir) agus M. Safjan, Breithiúna,
Abhcóide Ginearálta: M. Szpunar,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
MF agus PF, ag D. F. Conway, Aturnae, E. Sweetman, Abhcóide, agus D. Conlan Smyth, Abhcóide Sinsir,
–
an tÚdarás um Chosaint Iascaigh Mhara, ag M. Boohig, abchóide, D. McCarthy, Abhcóide, agus T.F. Creed, Abhcóide Sinsir,
–
an tAire Talmhaíochta, Bia agus Mara, ag M. Browne, J. Quaney, agus A. Joyce, i gcáil Gníomhairí agus P. McGarry et D. Lehane, Abhcóide Sinsir,
–
an Coimisiún Eorpach, ag F. Moro agus K. Walkerová agus ag A. Dawes, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 33(2)(a) agus Airteagal 34 de Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n-aisghairtear Rialacháin (CEE) Uimh. 2847/93, (CE) Uimh. 1627/94 agus (CE) Uimh. 1966/2006 (IO 2009 L 343, lch. 1), arna leasú le Rialachán (AE) 2015/812 ó Pharlaimint na hEorpa agus ón gComhairle an 20 Bealtaine 2015 (IO 2015 L 133, lch. 1), (‘Rialachán Uimh. 1224/2009’).
2
Rinneadh an iarraidh seo in imeachtaí idir PF agus MF agus an tAire Talmhaíochta, Bia agus Mara agus an tÚdarás um Chosaint Iascaigh Mhara (‘an tAire’) maidir le cinneadh an Aire iascaireacht ghliomach na hIorua (nephrops norvegicus) a thoirmeasc i limistéar iascaireachta ar a dtugtar Aonad Feidhme 16 (‘AF16’) atá suite ar Bhanc Porcupine, amach ó chósta iarthar na hÉireann.
An dlí lena mbaineann
Rialachán (AE) Uimh. 1380/2013
3
Foráiltear in Airteagal 2(1) de Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n-aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO 2013 L 354, lch. 22) lena leagtar amach cuspóirí an chomhbheartais iascaireachta (‘CBI’):
‘Le CBI, áiritheofar go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil agus go mbainisteofar iad ar bhealach a bheidh ag luí leis na cuspóirí tairbhí eacnamaíocha, sóisialta agus fostaíochta a bhaint amach, agus lena gcuirfear le hinfhaighteacht soláthairtí bia.’
Rialachán Uimh. 1224/2009
4
Foráiltear le hAirteagal 5(5) de Rialachán Uimh. 1224/2009 dar teideal ‘Prionsabail ghinearálta’:
‘I ngach Ballstát, déanfaidh údarás aonair comhordú ar ghníomhaíochtaí rialaithe gach údaráis rialaithe náisiúnta. Beidh an t-údarás sin freagrach freisin as comhordú a dhéanamh ar bhailiú, cóireáil agus deimhniú faisnéise maidir le gníomhaíochtaí iascaireachta agus as an bhfaisnéis sin a chur in iúl don Choimisiún, don Ghníomhaireacht Eorpach um Rialú ar Iascach arna bunú le Rialachán (CE) Uimh. 768/2005, do na Ballstáit eile agus, más iomchuí, do thríú tíortha, chun comhoibriú leo agus a áirithiú go gcuirtear an fhaisnéis sin in iúl dóibh.’
[Aistriúchán neamhoifigiúil]
5
Foráiltear in Airteagal 9(1) de Rialachán Uimh. 1224/2009, dar teideal ‘Córas um fhaireachán soithí’:
‘1. Úsáideann na Ballstáit córas faireacháin soithí satailítbhunaithe chun rialú éifeachtach a dhéanamh ar ghníomhaíochtaí iascaireachta arna ndéanamh ag soithí iascaireachta a bhfuil a mbratach ar foluain acu cibé áit a mbeidh siad, agus ar na gníomhaíochtaí iascaireachta ina n-uiscí.’
[Aistriúchán neamhoifigiúil]
6
Foráiltear le hAirteagal 14(1), (2) agus (9) den Rialachán sin dar teideal ‘An logleabhar iascaireachta a líonadh agus a chur ar aghaidh’:
‘1.   Gan dochar d’fhorálacha sonracha atá i bpleananna ilbhliantúla, coinneoidh máistir gach soithigh iascaireachta de chuid an Aontais atá 10 méadar nó níos mó ar fad ar an iomlán logleabhar iascaireachta oibríochtaí, ina gcuirfear in iúl go sonrach maidir le gach turas iascaireachta na cainníochtaí go léir de gach speiceas arna ngabháil agus arna gcoinneáil ar bord ar os cionn 50 kg de choibhéis bheomheáchain iad. Beidh feidhm ag an tairseach 50 kg a luaithe a bheidh gabhálacha speicis os cionn 50 kg.
2.   Beidh an fhaisnéis seo a leanas sa logleabhar iascaireachta dá dtagraítear i mír 1:
(a)
uimhir aitheantais sheachtrach an tsoithigh agus ainm an tsoithigh iascaireachta;
(b)
cód alfa-3 EBT (Eagraíocht Bhia agus Talmhaíochta na Náisiún Aontaithe) gach speiceas agus an limistéar geografach ábhartha inar ndearnadh gabhálacha;
(c)
dáta na ngabhálacha;
(d)
dáta agus am maidir le himeacht ón gcalafort agus teacht ar ais agus tréimhse an turais iascaireachta;
(e)
an cineál trealaimh iascaireachta a úsáidtear, toise mogalra agus méid;
(f)
na cainníochtaí measta de gach speiceas i gcileagraim de bheomheáchan, nó, más iomchuí, líon na n-aonán, lena n-áirítear na cainníochtaí nó aonáin atá faoi bhun na híosmhéide tagartha caomhnaithe is infheidhme, mar iontráil ar leithligh;
(g)
líon oibríochtaí iascaireachta.
[...]
9.   Tá cruinneas na sonraí arna dtaifeadadh salogleabhar iascaireachta faoi fhreagracht an mháistir.’
[Aistriúchán neamhoifigiúil]
7
Foráiltear le hAirteagal 15(1) agus (2) den Rialachán sin dar teideal ‘An logleabhar iascaireachta a líonadh agus a chur ar aghaidh’:
‘1.   Déanfaidh máistrí soithí iascaireachta de chuid an Aontais Eorpaigh arb é 12 mhéadar nó níos mó a bhfad foriomlán taifead ar an bhfaisnéis dá dtagraítear in Airteagal 14 i logleabhar leictreonach agus seolfaidh siad an logleabhar sin trí mheán leictreonach chuig údarás inniúil an Bhallstáit brataí uair amháin ar a laghad sa lá.
2.   Cuirfidh máistrí soithí iascaireachta an Aontais arb é 12 mhéadar nó níos mó a bhfad foriomlán an fhaisnéis dá dtagraítear in Airteagal 14 in iúl ar iarratas ó údarás inniúil an Bhallstáit brataí agus cuirfidh siad na sonraí ábhartha ón logleabhar iascaireachta ar aghaidh i ndiaidh na hoibríochta deireanaí iascaireachta agus roimh theacht isteach sa chalafort.’
[Aistriúchán neamhoifigiúil]
8
Foráiltear le hAirteagal 33(1) agus (2) de Rialachán Uimh. 1224/2009 dar teideal ‘Gabhálacha agus iarracht iascaireachta a thaifeadadh’:
‘1.   Déanfaidh gach Ballstát brataí na sonraí ábhartha go léir a thaifeadadh, go háirithe iad siúd dá dtagraítear in Airteagail 14, 21, 23, 28 agus 62 a bhaineann leis na deiseanna iascaireachta dá dtagraítear sa chaibidil seo, arna gcur in iúl i dtéarmaí tabhairt i dtír agus, más iomchuí, na hiarrachta iascaireachta, agus coimeádfaidh siad leaganacha bunaidh de na sonraí sin ar feadh tréimhse trí bliana nó tréimhse níos faide de bhun na bhforálacha náisiúnta.
2.   Gan dochar do na rialacha sonracha i reachtaíocht an Aontais, cuirfidh gach Ballstát brataí na sonraí comhthiomsaithe in iúl don Choimisiún nó don chomhlacht arna ainmniú aige roimh an 15ú lá de gach mí trí mheán leictreonach:
(a)
maidir leis na cainníochtaí de gach stoc nó grúpa stoc atá faoi réir Gabhálacha Iomlána Incheadaithe (TAC) nó na gcuótaí a tugadh i dtír le linn na míosa roimhe sin, lena n-áirítear iad siúd a bhí faoi bhun na híosmhéide tagartha caomhnaithe is infheidhme; mar iontráil ar leithligh; [...]
[...]’
[Aistriúchán neamhoifigiúil]
9
Foráiltear le hAirteagal 34, dar teideal ‘Sonraí maidir le hídiú deiseanna iascaireachta’:
‘Cuirfidh gach Ballstát in iúl don Choimisiún gan mhoill má chinneann sé:
(a)
go meastar go bhfuil gabhálacha stoc nó grúpa stoc arna ndéanamh ag soithí iascaireachta a bhfuil a bhratach ar foluain acu, ar gabhálacha stoc nó grúpa stoc iad atá faoi réir cuóta tar éis 80 % den chuóta sin a ídiú;
[...]
Sa chás sin, tabharfaidh an Ballstát don Choimisiún, arna iarraidh sin aige, faisnéis níos mionsonraithe agus níos minice ná mar a éilítear le hAirteagal 33.’
[Aistriúchán neamhoifigiúil]
10
Foráiltear le hAirteagal 35(1) agus (2) den Rialachán sin dar teideal ‘Dúnadh iascaireachtaí ag na Ballstáit’:
‘1.   Socróidh gach Ballstát an dáta óna dtarlóidh an méid seo a leanas:
(a)
go meastar go bhfuil gabhálacha stoc nó grúpa stoc arna ndéanamh ag soithí iascaireachta a bhfuil a bhratach ar foluain acu, ar gabhálacha stoc nó grúpa stoc iad atá faoi réir cuóta tar éis an cuóta sin a ídiú;
[...]
2.   Ón dáta dá dtagraítear i mír 1, cuirfidh an Ballstát lena mbaineann toirmeasc ar ag gach soitheach iascaireachta a bhfuil a bhratach ar foluain acu nó roinnt díobh tuilleadh iascaireachta a dhéanamh don stoc nó don ghrúpa stoc dá bhfuil an cuóta ídithe san iascach lena mbaineann nó agus an trealamh iascaireachta á iompar ar bord sa limistéar geografach ábhartha, más rud é gur sroicheadh an uasiarracht iascaireachta incheadaithe, agus go háirithe ar éisc arna ngabháil i ndiaidh an dáta sin a choimeád ar bord, a thrasloingsiú, a aistriú agus a thabhairt i dtír, agus socróidh sé dáta deiridh a gceadófar trasloingsiú, aistriú agus tabhairt i dtír agus dearbhaithe deiridh gabhálacha.
[...]’
[Aistriúchán neamhoifigiúil]
11
Sonraítear in Airteagal 109 den Rialachán sin, dar teideal ‘Prionsabail ghinearálta maidir le hanailís ar shonraí’:
‘1.   Bunóidh na Ballstát bunachar sonraí ríomhairithe chun na sonraí a thaifeadtar i gcomhréir leis an Rialachán seo a bhailíochtú agus córas bailíochtaithe an 31 Nollaig 2013 ar a dhéanaí.
2.   Áiritheoidh na Ballstáit gur sonraí cruinne iomlána a bheidh sna sonraí uile a thaifeadtar i gcomhréir leis an Rialachán agus go gcuirfear iad ar aghaidh faoi na sprioc-amanna a leagtar síos i rialacha [CBI].
Go háirithe:
(a)
déanfaidh na Ballstáit cros-seiceálacha, anailís agus fíoruithe ar na sonraí seo a leanas trí algartaim ríomhairithe uathoibrithe agus sásraí eile uathoibrithe:
(i)
sonraí ón gcóras um fhaireachán soithí;
(ii)
sonraí maidir le gníomhaíochtaí iascaireachta, go háirithe an logleabhar iascaireachta, an dearbhú maidir le gabhálacha a thabhairt i dtír, an dearbhú trasloingsithe agus an réamhfhógra;
(iii)
sonraí na ndearbhuithe glactha freagrachta, na ndoiciméad iompair agus na nótaí díolacháin;
(iv)
sonraí as ceadúnais iascaireachta agus údaruithe iascaireachta;
(v)
sonraí ó na tuarascálacha cigireachta;
(vi)
sonraí faoi chumhacht an innill;
(b)
déanfar cros-seiceálacha, anailís agus fíoruithe ar na sonraí seo a leanas, más iomchuí:
(i)
sonraí ón gcóras braite soithí;
(ii)
sonraí maidir le hamhairc ar shoithí;
(iii)
sonraí maidir le comhaontuithe iascaireachta idirnáisiúnta;
(iv)
sonraí maidir le soithí a chuaigh isteach i limistéir iascaireachta agus a d’fhág limistéir iascaireachta lena mbaineann rialacha sonracha maidir le rochtain ar uiscí agus ar acmhainní, limistéir rialála eagraíochtaí réigiúnacha bainistithe iascaigh agus eagraíochtaí comhchosúla agus uiscí tríú tír;
(v)
sonraí an chórais sainaitheanta uathoibríoch;
3.   Leis an gcóras bailíochtaithe, is féidir neamhréireachtaí, earráidí agus faisnéis atá in easnamh ó na sonraí a shainaithint láithreach.
4.   Féachfaidh na Ballstáit chuige go dtaispeánfar go soiléir sa bhunachar sonraí aon neamhréireacht sna sonraí arna haithint ag an gcóras bailíochtaithe sonraí. Léiríonn an bunachar sonraí freisin na sonraí go léir a ceartaíodh agus an chúis leis an gceartúchán.
5.   Má thugtar faoi deara go bhfuil neamhréireacht sna sonraí, déanfaidh an Ballstát lena mbaineann na fiosruithe riachtanacha agus, má tá cúiseanna ann le hamhras go ndearnadh sárú, glacfaidh sé na bearta riachtanacha.
[...]’
[Aistriúchán neamhoifigiúil]
An díospóid sna príomhimeachtaí agus na ceisteanna a tharchuirtear le haghaidh réamhrialú
12
I mí Iúil 2017, bhí an tÚdarás um Chosaint Iascaigh Mhara, arna ainmniú chun críocha Airteagal 5(5) de Rialachán Uimh. 1224/2009 in amhras go mór faoi fhírinne agus beachtas na sonraí a bhaineann le gabhálacha de ghliomaigh na hIorua in AF16 le linn an chéad seimeastair den bhliain sin, mar a cláraíodh iad sa logleabhar iascaireachta leictreonach arna choimeád ag na máistrí soithí iascaireachta Éireannacha de bhun Airteagail 14 agus 15 de Rialachán Uimh. 1224/2009.
13
Dhearbhaigh na máistrí soithí iascaireachta Éireannacha gur ghabh siad 733 thona de ghliomaigh na hIorua in AF16. Measann an tÚdarás um Chosaint Iascaigh Mhara go raibh an figiúr sin i bhfad níos ísle ná méid ghliomaigh na hIorua a gabhadh in AF16 agus gur dearbhaíodh go bréagach gur gabhadh in áit eile gliomaigh na hIorua a gabhadh in AF16. Ríomh an t-údarás sin gur gabhadh 1991 tona de ghliomaigh na hIorua in AF16 in 2017, lena sáraítear TAC bliantúil d’Éirinn arbh ionann í, le linn 2017 agus le haghaidh an fho-limistéir sin, agus 1124 thona.
14
Tá an ríomh sin a rinne an tÚdarás um Chosaint Iascaigh Mhara bunaithe ar an modheolaíocht ‘tréimhse chaite’ arb éard atá ann ná na sonraí arna n-úsáid ag na hiascairí a bhaineann leis an tréimhse caite i limistéar ar leith agus ar an ngabháil iomlán. Bunaithe ar na sonraí sin, rinne an tÚdarás um Chosaint Iascaigh Mhara athríomh ar tháirgeacht turais iascaireachta bunaithe ar an toimhde go bhfuil an tréimhse a chaitear i limistéar áirithe ina thásc níos fearr ar láthair na ngabhálacha ná mar atá na sonraí arna dtaifeadadh sna logleabhair iascaireachta leictreonacha. Bunaithe ar na sonraí sin, rinne an t-údarás sin leithdháileadh nua ar na gabhálacha de réir an ama a caitheadh ag iascaireacht i limistéar faoi leith. Faoin modheolaíocht sin, más rud é, mar shampla, go gcaitear 75 % den tréimhse iascaireachta iomlán le linn turais i limistéar, cuireadh 75 % de na gabhálacha ábhartha síos don limistéar sin.
15
Le litir an 14 Iúil 2017, chuir an tÚdarás um Chosaint Iascaigh Mhara an figiúr 1991 tona in iúl don Aire, agus ansin don Choimisiún. Bunaithe ar an bhfaisnéis sin, dhún an tAire an t-iascach do shoithí a bhfuil bratach na hÉireann ar foluain acu ar feadh tréimhse ó mhí Dheireadh Fómhair go dtí mí na Nollag 2017 agus d’eisigh an Coimisiún fógra maidir le dúnadh d’iascairí na mBallstát go léir an 2 Samhain 2017.
16
In imeachtaí os comhair na hArd-Chúirte, líomhain na hiarratasóirí sna príomhimeachtaí, ar iascairí iad atá gníomhach i bhfo-limistéár AF16 gur bhain damáiste eacnamaíoch tromchúiseach dóibh mar gheall ar an dúnadh sin agus chuir siad i gcoinne, go háirithe, dhleathacht an mhodha a d’úsáid an tÚdarás um Chosaint Iascaigh Mhara agus, thairis sin, bailíocht an chinnidh dúnta arna ghlacadh ag an Aire.
17
Le breithiúnas an 30 Deireadh Fómhair 2018, dhiúltaigh an Ard-Chúirt d’iarratas na n-iarratasóirí sna príomhimeachtaí, agus rinne siad achomharc i gcoinne na breithe sin os comhair na Cúirte Uachtaraí, arb í an chúirt a rinne an tarchur.
18
I gcomhthéacs a n-achomhairc, áitíonn na hiarratasóirí sna príomhimeachtaí nach bhfuil aon bhunús dlí leis an modheolaíocht i leith ‘am caite’ sa reachtaíocht ábhartha. Dar leo go ndearna an chúirt chéadchéime earráid nuair a mheas sí go raibh bunús dlí leis an modheolaíocht i mbunchuspóirí CBI seachas na forálacha reachtaíochta soiléire a chur i bhfeidhm.
19
Go sonrach, áitíonn na hiarratasóirí sna príomhimeachtaí gurb iad na sonraí agus an fhaisnéis atá le cur san áireamh ag an údarás inniúil chun gabhálacha iascaireachta a ríomh ná iad siúd atá sna logleabhair iascaireachta, dá dtagraítear in Airteagail 14 agus 15 de Rialachán Uimh. 1224/2009. Níor cheart don údarás sin ach na sonraí sin a chur ar aghaidh chuig an gCoimisiún de bhun Airteagal 33(2)(a) agus Airteagal 34 den Rialachán sin. Faoin modheolaíocht i leith ‘am caite’ ní hiad na sonraí dá dtagraítear i Rialachán Uimh. 1224/2009 a chuir an tÚdarás um Chosaint Iascaigh Mhara ar aghaidh ach a thuairim mar shaineolaí.
20
Áitíonn an tÚdarás um Chosaint Iascaigh Mhara agus an tAire nach gcuirtear cosc le haon rud i Rialachán Uimh. 1224/2009 agus go háirithe in Airteagail 14, 15, 33 agus 34 den Rialachán sin le faisnéis eile seachas an fhaisnéis a thaifeadtar sa logleabhar iascaireachta a úsáid i gcás ina bhfuil amhras réasúnta ar an údarás sin faoi chruinneas na faisnéise sin. Áitíonn siad, cé gur léir ó Airteagail 14 agus 15 den Rialachán sin go bhfuil ‘sonraí’ agus ‘faisnéis’ sa logleabhar iascaireachtaí, níl aon tásc ann nach féidir an t-údarás aonair ach na ‘sonraí’ agus ‘faisnéis’ sin a chur in iúl don Choimisiún.
21
Luann an chúirt a rinne an tarchur go mbaineann príomhcheisteanna dhlí an Aontais sa chás seo leis an léiriú ar na téarmaí ‘sonraí’ agus ‘faisnéis’ a úsáidtear i Rialachán Uimh. 1224/2009 agus, go sonrach, leis an gceist an bhfuil an t-údarás iascaigh mhara teoranta, agus é ag seoladh fógraí chuig an gCoimisiún de bhun Airteagal 33(2)(a) agus Airteagal 34 den Rialachán sin, don fhaisnéis sna logleabhair iascaireachta a chur in iúl dó nó, i gcás inar féidir amhras réasúnta a bheith ann faoi iontaofacht na faisnéise sin, an féidir leis modh réasúnta eolaíocht-bhunaithe a úsáid chun anailís a dhéanamh ar na sonraí arna dtaifeadadh sna logleabhair iascaireachta sin, chun críocha na ngabhálacha sin, chun teacht ar fhigiúirí níos beaichte maidir leis na gabhálacha.
22
Sna himthosca sin, chinn an Chúirt Uachtarach bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1.
An bhfuil an t-údarás rialaithe aonair i mBallstát, agus cur in iúl agus deimhniú don Choimisiún Eorpach faoi Airteagal 33(2)(a) agus Airteagal 34 de Rialachán Uimh. 1224/2009 ar bun aige, teoranta do na sonraí maidir le gabhálacha i limistéar iascaigh áirithe arna dtaifead ag iascairí faoi Airteagal 14 agus 15 den Rialachán sin a chur in iúl, sa chás go gcreideann an t-údarás rialaithe aonair, agus cúis mhaith aige, nach bhfuil na sonraí taifeadta iontaofa ar chor ar bith nó an féidir leis modhanna réasúnta agus bailí ó thaobh na heolaíochta de a úsaid chun na sonraí ó na logleabhair iascaireachta a phróiseáil agus a dheimhniú chun teacht ar fhigiúirí níos beaichte faoi na gabhálacha atá le cur in iúl don Choimisiún?
2.
An féidir leis an údarás, i gcás ina bhfuil cúiseanna réasúnta aige chuige sin, sreafaí eile sonraí a úsáid go dleathach seachas iad siúd atá bunaithe ar cheadúnais iascaireachta agus údaruithe iascaireachta, sonraí ón gcóras um fhaireachán soithí, ó dhearbhuithe maidir le tabhairt i dtír, nótaí díolacháin agus doiciméid iompair?’
Breithniú ar na ceisteanna a tharchuirtear le haghaidh réamhrialú
23
Leis na ceisteanna le haghaidh réamhrialú, arb iomchuí iad a scrúdú le chéile, fiafraíonn an chúirt a rinne an tarchur, go bunúsach, an bhfuil Airteagal 33(2)(a) agus Airteagal 34 de Rialachán Uimh. 1224/2009 le léirmhíniú amhail nach bhfuil sé de cheangal ar údarás rialaithe aonair de Bhallstát fógra a thabhairt don Choimisiún ach i leith sonraí arna dtaifeadadh ag máistrí soithí iascaireachta sa logleabhar iascaireachta, de bhun Airteagail 14 agus 15 den Rialachán sin, nó an féidir modh réasúnta agus bailí ó thaobh na heolaíochta de a úsáid, mar shampla an mhodheolaíocht i leith ‘am caite’, chun próiseáil a dhéanamh ar na sonraí chun cruinneas na bhfigiúirí maidir le gabhálacha a chuirfear in iúl don Choimisiún a chinntiú.
24
Ní mór a thabhairt faoi deara, mar réamhphointe, go gceanglaítear le hAirteagal 33(1) de Rialachán Uimh. 1224/2009 ar na Ballstáit ‘na sonraí ábhartha go léir [...], go háirithe iad siúd dá dtagraítear in Airteagail 14, 21, 23, 28 agus 62 de a bhaineann leis na féidearthachtaí iascaireachta’ a thaifeadadh agus a stóráil. De réir Airteagal 33(2)(a) den Rialachán sin, cuirfidh gach Ballstát brataí ‘na sonraí comhthiomsaithe’ a bhaineann le cainníochtaí stoc nó grúpa stoc atá faoi réir TACanna nó cuótaí a tugadh i dtír an mhí roimhe sin in iúl don Choimisiún trí mheán leictreonach.
25
Le hAirteagal 34(a) de Rialachán Uimh. 1224/2009, ceanglaítear ar gach Ballstát an Coimisiún a chur ar an eolas gan mhoill i gcás ina gcinneann sé go meastar go bhfuil gabhálacha stoc nó grúpa stoc atá faoi réir cuóta, arna ndéanamh ag soithí iascaireachta a bhfuil a bhratach ar foluain acu, tar éis 80 % den chuóta sin a ídiú.
26
Maidir le logleabhair arna dtaifead ag máistrí soithí iascaireachta, ceanglaítear le hAirteagal 14(1) de Rialachán Uimh. 1224/2009 ar mháistrí de shoithí iascaireachta de chuid an Aontais atá 10 méadar nó níos mó ar fad ar an iomlán ar a laghad logleabhar iascaireachta dá n-oibríochtaí a choimeád. I gcomhréir le hAirteagal 14(2), ní mór ‘an fhaisnéis’ a bhaineann leis an dáta agus an limistéar geografach ina ndearnadh na gabhálacha agus na cainníochtaí measta de gach speiceas a bheith sa logleabhar iascaireachta. Foráiltear le hAirteagal 14(6) go gcuirfear an fhaisnéis sin in iúl don Bhallstát brataí 48 uair i ndiaidh an tabhairt i dtír ar a dhéanaí. Le hAirteagal 14(9) den Rialachán sin, cuirtear de chúram ar an máistir an fhreagracht as cruinneas na ‘sonraí’ a thaifeadtar sa logleabhar iascaireachta. Foráiltear le hAirteagal 15(1) agus (2) go ndéanfaidh máistrí soithí iascaireachta de chuid an Aontais Eorpaigh an ‘f[h]aisnéis dá dtagraítear in Airteagal 14’ den Rialachán sin arb é 12 mhéadar nó níos mó a bhfad foriomlán taifead ‘ar an bhfaisnéis dá dtagraítear in Airteagal 14’ agus leagtar síos na sprioc-amanna chuige sin.
27
De réir cásdlí socair, agus léiriú á dhéanamh ar fhoráil dhlí an Aontais, ní hí an fhoclaíocht amháin atá le cur san áireamh, ach freisin a comhthéacs agus na cuspóirí arna saothrú ag an reachtaíocht lena mbaineann an fhoráil sin (breithiúnas an 10 Márta 2021, Staatliches Amt für Landwirtschaft und Umwelt Mittleres Mecklenburg, C-365/19, EU:C:2021:189, mír 27 agus an cásdlí dá dtagraítear).
28
Sa chéad áit, maidir leis an léiriú litriúil ar an forálacha dá dtagraíonn an chúirt a rinne an tarchur, is léir ó fhoclaíocht Airteagal 33 de Rialachán Uimh. 1224/2009 nach dtagraíonn an fhoráil sin go heisiach do na sonraí dá dtagraítear in Airteagail 14, 21, 23, 28 agus 62 den Rialachán sin amháin, ach go mbaineann sé le tacar sonraí níos leithne lena gcuimsítear ‘na sonraí go léir’ a d’fhéadfaí a mheas go bhfuil siad ábhartha, mar is léir ón nath ‘go háirithe’.
29
Thairis sin, is léir ón aidiacht ‘comhthiomsaithe’ in Airteagal 33(2)(a) de Rialachán Uimh. 1224/2009 nach bhfuil na sonraí atá le cur in iúl don Choimisiún teoranta do na sonraí loma ón logleabhar iascaireachta ach go bhfuil na sonraí sin le cur faoi réir próiseáil áirithe, i bhfoirm comhthiomsú.
30
Maidir le foclaíocht Airteagal 34 de Rialachán Uimh. 1224/2009, ní mór a thabhairt faoi deara go dtagraíonn an tAirteagal sin do na téarmaí ‘sonraí’ agus ‘faisnéis’ dá dtagraítear in Airteagail eile den Rialachán céanna chun a chinneadh ar sroicheadh an tairseach ídithe 80 % de chuóta agus ní fhorchuirtear aon mhodheolaíocht ar na Ballstáit chuige sin.
31
Is léir ón méid sin, ar an gcéad dul síos, nach dtacaíonn foclaíocht Airteagail 33 agus 34 den Rialachán sin le léiriú lenar féidir an léiriú ar na téarmaí ‘sonraí’ nó ‘faisnéis’ a shrianadh do na sonraí loma arna dtaifeadadh ag na máistrí soithí iascaireachta sa logleabhair iascaireachta.
32
Ar an dara dul síos, is léir ó fhoclaíocht na bhforálacha sin agus, go háirithe, ó fhoclaíocht Airteagal 33(2)(a) de Rialachán Uimh. 1224/2009 nach ceart don údarás rialaithe aonair gan ach na sonraí arna dtaifeadadh ag na máistrí soithí sa logleabhar iascaireachta a chur ar aghaidh go huathoibríoch agus go bhfuil air na sonraí sin a phróiseáil sula gcuireann sé iad ar aghaidh chuig an gCoimisiún.
33
Sa dara háit, maidir leis an gcomhthéacs ina bhfuil Airteagail 33 agus 34 de Rialachán Uimh. 1224/2009, ní mór a thabhairt faoi deara ón tús nach dtacaíonn aon ní i bhfoclaíocht Airteagail 14 agus 15 de Rialachán Uimh. 1224/2009 leis an an léiriú gurb í an fhaisnéis dá dtagraítear in Airteagal 14(2) den Rialachán sin na haon ‘sonraí’ ábhartha chun críocha Airteagail 33 nó 34 den Rialachán sin.
34
Thairis sin, ní mór freisin, sa chomhthéacs sin, tagairt a dhéanamh d’Airteagail 5, 9 agus 109 de Rialachán Uimh. 1224/2009.
35
Ar an gcéad dul síos, i gcomhréir le hAirteagal 5(5) den Rialachán sin, tá an t-údarás rialaithe aonair arna ainmniú ag an mBallstát freagrach go háirithe as faisnéis maidir le gníomhaíochtaí iascaireachta a bhailiú, a phróiseáil agus a dheimhniú, faisnéis a chuirfidh sé in iúl don Choimisiún ina dhiaidh sin. I measc na faisnéise sin, tá, inter alia, an fhaisnéis dá dtagraítear in Airteagal 33(2)(a) agus Airteagal 34 den Rialachán sin. Thairis sin, de réir Airteagal 9(1) den Rialachán céanna, úsáideann na Ballstáit córas faireacháin soithí satailítbhunaithe chun rialú éifeachtach a dhéanamh ar ghníomhaíochtaí iascaireachta arna ndéanamh ag soithí iascaireachta a bhfuil a mbratach ar foluain acu cibé áit a mbeidh siad, agus na gníomhaíochtaí iascaireachta ina n-uiscí.
36
Ina theannta sin, i gcomhréir le hAirteagal 109(2) de Rialachán Uimh. 1224/2009, féachfaidh na Ballstáit chuige gur sonraí cruinne iomlána a bheidh sna sonraí uile a thaifeadtar i gcomhréir leis an Rialachán. Chuige sin, foráiltear le hAirteagal 109(2)(a) go gceanglaítear ar na Ballstáit cros-seiceálacha, anailís agus fíoruithe a dhéanamh ar an bhfaisnéis agus ar na sonraí éagsúla, go háirithe na sonraí sa chóras faireacháin soithí agus na sonraí maidir le gníomhaíochtaí iascaireachta, go háirithe iad siúd atá sna logleabhair iascaireachta, sna dearbhuithe maidir le tabhairt i dtír, sna réamhfhógraí, sna sonraí ó dhoiciméid iompair, nótaí díolacháin, ceadúnais agus údaruithe iascaireachta.
37
Ar deireadh, foráiltear le hAirteagal 109(5) de Rialachán Uimh. 1224/2009, má bhraitheann na Ballstáit neamhréireachtaí san fhaisnéis a bhailítear agus sna sonraí a thaifeadtar, go ndéanfaidh sé na fiosruithe is gá agus, má tá cúiseanna ann le hamhras go ndearnadh sárú, go nglacfaidh siad na bearta riachtanacha.
38
Dá réir sin, tá Airteagal 5(5) agus Airteagal 109(2) agus (5) de Rialachán Uimh. 1224/2009 ceaptha chun go gcuirfidh na Ballstáit sonraí cruinne agus iomlána ar aghaidh chuig an gCoimisiún, agus go ndéanfaidh siad fíoruithe, más gá. Is léir freisin ó fhoclaíocht Airteagal 5 nach bhféadfadh údarás rialaithe aonair Ballstáit a bheith teoranta don fhaisnéis a bhailíonn sé a chur ar aghaidh chuig an gCoimisiún go huathoibríoch ach go gcaithfidh sé an fhaisnéis a phróiseáil agus a sheiceáil agus na bearta riachtanacha a ghlacadh, más gá.
39
Dá réir sin, tacaíonn an comhthéacs lena mbaineann Airteagail 33 agus 34 de Rialachán Uimh. 1224/2009 leis an léiriú a leagtar amach i mír 32 den bhreithiúnas seo. Ní fhéadfadh údarás rialaithe aonair agus, dá réir sin, an Ballstát lena mbaineann sé, na hoibleagáidí atá air de bhun an Rialacháin sin a chomhlíonadh mura bhféadfadh an t-údarás sin iontaofacht agus cruinneas na sonraí a bhailíonn sé a fhíorú agus mura ndéanfadh sé ach na sonraí arna dtaifeadadh ag na máistrí soithí sa logleabhar iascaireachta a phróiseáil go huathoibríoch.
40
Ar an tríú dul síos, maidir leis an gcuspóir arna shaothrú ag Rialachán Uimh. 1224/2009, ní mór a thabhairt faoi deara go bhfuil an cuspóir sin mar chuid de CBI, dá leagtar síos na cuspóirí caomhnaithe in Airteagal 2(1) de Rialachán Uimh. 1380/2013. De réir na forála sin, tá CBI beartaithe chun a áirithiú go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil agus go mbainisteofar iad ar bhealach a bheidh ag luí leis na cuspóirí tairbhí eacnamaíocha, sóisialta agus fostaíochta a bhaint amach, agus lena gcuirfear le hinfhaighteacht soláthairtí bia.
41
Ní fhéadfaidh na Ballstáit rialú ceart a dhéanamh ar úsáid cuótaí agus rannchuidiú le cuspóirí CBI mar a leagtar síos iad in Airteagal 2 de Rialachán Uimh. 1380/2013 a bhaint amach ach amháin más féidir leo a áirithiú go bhfuil faisnéis agus sonraí cruinne agus iomlána acu faoi na deiseanna iascaireachta.
42
Dá réir sin, ní bheadh sé ag teacht le cuspóirí caomhnaithe CBI an chumhacht a dhiúltú don údarás rialaithe aonair chun modh réasúnta atá bailí ó thaobh na heolaíochta de a úsáid chun na sonraí a thaifeadtar sa logleabhar iascaireachta a fhíorú chun cruinneas na sonraí maidir le gabhálacha a áirithiú d’fhonn iad a chur ar aghaidh chuig an gCoimisiún i gcomhréir le hAirteagal 33(2)(a) agus Airteagal 34 de Rialachán Uimh. 1224/2009.
43
Mar a thug an Coimisiún faoi deara, bheadh foclaíocht shoiléir cibé acu i Rialachán Uimh. 1380/2013 nó i Rialachán Uimh. 1224/2009, ag teastáil don léiriú gur gá don údarás rialaithe aonair sonraí a chur in iúl go huathoibríoch, gan leas a bhaint as a shaineolas go neamhspleách, sa chás, mar is amhlaidh sa chás seo go gcreideann sé, ar chúiseanna réasúnta, go bhfuil na sonraí atá sa logleabhar iascaireachta míchruinn, agus ní hamhlaidh atá sa chás seo.
44
Thairis sin, tá an léiriú sin i gcomhréir leis an gcásdlí a bhunaigh an Chúirt cheana i gcomhthéacs normatach roimhe seo i Rialachán Uimh. 1224/2009.
45
Maidir le hAirteagal 9(1) agus (2) de Rialachán (CEE) Uimh. 2241/87 ón gComhairle an 23 Iúil 1987 lena mbunaítear bearta áirithe rialaithe i ndail le gníomhaíochtaí iascaireachta (IO 1987 L 207, lch. 1), faoina bhfuil ar na Ballstáit, ar thaobh amháin, a áirithiú go ndéanfar taifead ar gach tabhairt i dtír stoc nó grúpa stoc atá faoi réir TACanna nó cuótaí agus ar an taobh eile, an fhaisnéis sin a chur in iúl don Choimisiún, chinn an Chúirt cheana nach féidir an fhoráil sin a léiriú sa chaoi go bhfuil sí teoranta d’fhoráil a dhéanamh don oibleagáid na sonraí arna mbailiú ag na Ballstáit a chur ar aghaidh laistigh de na sprioc-amanna. Seachas sin, ba cheart dóibh a áirithiú go bhfuil na sonraí a chuirtear in iúl cruinn. Dá thoradh sin, dhiúltaigh an Chúirt d’argóintí an Bhallstáit a bhí i gceist gur foráladh leis an bhforáil sin don oibleagáid do na Ballstáit an fhaisnéis atá sa logleabhar a chur in iúl gan a gcruinneas a fhíorú (féach, chuige sin, breithiúnas an 14 Samhain 2002an Coimisiún v an Ríocht Aontaithe, C-454/99, EU:C:2002:652, míreanna 47 agus 48).
46
I bhfianaise an mhéid sin, ní mór Airteagal 33(2)(a) agus Airteagal 34 de Rialachán Uimh. 1224/2009 a léirmhíniú amhail nach bhfuil sé de cheangal ar údarás rialaithe aonair de Bhallstát fógra a thabhairt don Choimisiún Eorpach ach i leith sonraí arna dtaifeadadh ag máistrí soithí iascaireachta sa logleabhar iascaireachta, de bhun Airteagail 14 agus 15 den Rialachán sin, ach gur féidir modh réasúnta agus bailí ó thaobh na heolaíochta de a úsáid, mar shampla an mhodheolaíocht i leith ‘am caite’, chun próiseáil a dhéanamh ar na sonraí chun cruinneas líon na ngabhálacha a chuirfear in iúl don Choimisiún a chinntiú.
Na costais
47
Ós rud é, a mhéid a bhaineann sé leis na príomhpháirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Séú Dlísheomra) mar seo a leanas:
Ní mór Airteagail 33(2)(a) agus 34 de Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n-aisghairtear Rialacháin (CEE) Uimh. 2847/93, (CE) Uimh. 1627/94 agus (CE) Uimh. 1966/2006, arna leasú le Rialachán (AE) 2015/812 ó Pharlaimint na hEorpa agus ón gComhairle an 20 Bealtaine 2015, a léirmhíniú amhail nach bhfuil sé de cheangal ar údarás rialaithe aonair de Bhallstát fógra a thabhairt don Choimisiún Eorpach ach i leith sonraí arna dtaifeadadh ag máistrí soithí iascaireachta sa logleabhar iascaireachta, de bhun Airteagail 14 agus 15 den Rialachán sin, ach gur féidir modh réasúnta agus bailí ó thaobh na heolaíochta de a úsáid, mar shampla an mhodheolaíocht i leith ‘am caite’, chun próiseáil a dhéanamh ar na sonraí chun cruinneas [na bhfigiúirí maidir le] gabhálacha a chuirfear in iúl don Choimisiún a chinntiú.
Sínithe
(
*1
)	Teanga an cháis: an Béarla.